Рат је почео. Српска војска, дајући и примајући битке, прогонила је непријатеља брзином која је изазвала дивљење света. Са осталих балканских бојишта такође су стизале повољне вести. У таквој атмосфери протекли су први дани редовног сазива Народне скупштине сазване указом за 1. октобар 1912. За председника Народне скупштине био је изабран Андра Николић који је, примивши ту дужност, позвао Скупштину да y тим судбоносним данима буде једнодушна. „ . У овим светлим данима ведри, животворни дах, што сада веје Балканом, обузео је целу нашу земљу..." Види се „како цела земља узима један став, како земља мисли једно". У томе знаку био је извршен и избор скупштинског часништва, па је за I потпредседника био изабран Милован Лазаревић, један од првака Самосталне радикалне странке, a за II потпредседника Љуба Молеровић. За секретаре били су изабрани Веља Вукићевић, Андра Цветковић, др Велизар Јанковић, Радивоје Николић, Благоје Илић, Милан Пантелић и Милоје Ж. Јовановић.